Document ID: 32009H1019

Reference:
29.12.2009
FI
Euroopan unionin virallinen lehti
L 348/71
NEUVOSTON SUOSITUS,
annettu 22 päivänä joulukuuta 2009,
kausi-influenssarokotuksista
(ETA:n kannalta merkityksellinen teksti)
(2009/1019/EU)
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 168 artiklan 6 kohdan,
ottaa huomioon Euroopan komission ehdotuksen,
sekä katsoo seuraavaa:
(1)
Kausi-influenssa on tarttuva virussairaus, jota esiintyy Euroopassa epidemioina talvikuukausien aikana. Se on yksi merkittävimmistä ja yleisimmin esiintyvistä tartuntataudeista, ja se aiheuttaa paljon sairastuvuutta ja kuolleisuutta kaikissa jäsenvaltioissa.
(2)
Joissain tapauksissa on kyse itsestään rajoittuvaa hengitystieinfektiota vakavammista komplikaatioista, joita voi seurata vaikea-asteinen keuhkokuume tai muu mahdollisesti kuolemaan johtava jälkitauti. Näitä komplikaatioita esiintyy paljon yleisemmin vanhemmissa ikäryhmissä ja henkilöillä, joilla on kroonisia sairauksia.
(3)
Kausi-influenssaa voidaan hillitä rokotuksilla, mutta viruksen antigeenin koostumus muuttuu tiuhaan, ja siksi Maailman terveysjärjestön (WHO) asiantuntijaryhmät tarkistavat rokotteen koostumusta säännöllisesti.
(4)
Vuonna 2003 järjestetty maailman terveyskokous suositteli päätöslauselmassaan 56.19, että kausi-influenssarokotusten kattavuutta nostettaisiin kaikkien korkean riskin henkilöiden joukossa, ja tavoitteeksi asetettiin väestön vanhempien ikäryhmien osalta vähintään 50 prosentin rokotuskattavuus vuoteen 2006 mennessä ja 75 prosentin kattavuus vuoteen 2010 mennessä.
(5)
Euroopan parlamentti hyväksyi 26 päivänä lokakuuta 2005 päätöslauselman ”Influenssapandemian torjuntastrategia” ja 14 päivänä kesäkuuta 2006 päätöslauselman ”Influenssapandemiaa koskevat valmius- ja reagointisuunnitelmat Euroopan yhteisössä” kehottaen jäsenvaltioita lisäämään influenssarokotuksia WHO:n suositusten mukaisesti. Päätöslauselmissa kehotetaan jäsenvaltioita myös parantamaan rokotuskattavuutta pandemioiden välisenä aikana WHO:n suositusten mukaisesti.
(6)
Sen vuoksi Euroopan unionin tasolla olisi ryhdyttävä yhtenäiseen toimintaan kausi-influenssan vaikutusten hillitsemiseksi kannustamalla riskiryhmiä ja terveydenhuollon työntekijöitä ottamaan rokotus. Tämän suosituksen tarkoituksena on saavuttaa WHO:n suosittelema 75 prosentin rokotuskattavuus vanhempien ikäryhmien keskuudessa mahdollisimmin pian, mieluiten talvikauteen 2014–2015 mennessä. Tämä 75 prosentin tavoite olisi mahdollisuuksien mukaan laajennettava koskemaan myös kroonisista sairauksista kärsivien henkilöiden riskiryhmää, ottaen huomioon Euroopan tautien ehkäisy- ja valvontakeskuksen (ECDC) antamat ohjeistukset.
(7)
Korkeampi rokotuskattavuus riskiryhmissä johtaisi myös yleisesti rokotuskattavuuden paranemiseen, myös terveydenhuollon työntekijöiden osalta.
(8)
Näiden muutosten ensisijaisena edellytyksenä on, että kaikki terveydenhuollon piiriin kuuluvat tahot, riskiryhmät, terveydenhuollon työntekijät, lääkärit, terveydenhuollon johtajat ja päätöksentekijät saavat tietoa kausi-influenssaongelmasta julkisten ja ammatillisten tiedotuskampanjoiden avulla. Terveydenhuollon työntekijöille olisi tiedotettava heidän huonokuntoisempiin potilaisiinsa kohdistuvista erityisistä riskeistä. Terveydenhuollon työntekijöille olisi tiedotettava myös heidän vastuustaan antaa potilailleen asianmukaista neuvontaa rokotuksista.
(9)
Kansallisella tasolla on erityisen tärkeää koota täsmällistä ja vertailukelpoista tietoa rokotuskattavuudesta riskiryhmissä, jotta voidaan arvioida tilannetta asianmukaisesti kaikissa jäsenvaltioissa. Tällaista tietoa ei tähän saakka ole aina ollut saatavilla. Näiden tietojen perusteella komissio ja jäsenvaltiot voivat jakaa tietoa ja parhaita käytäntöjä kolmansien maiden kanssa käyttäen olemassa olevia terveysalan kansainvälisen yhteistyön kanavia.
(10)
Tautien ehkäisyn ja valvonnan eurooppalaisen keskuksen perustamisesta 21 päivänä huhtikuuta 2004 annetulla Euroopan parlamentin ja neuvoston asetuksella (EY) N:o 851/2004 (1) kyseiselle keskukselle (ECDC) annettiin erityiseksi tehtäväksi tarjota teknistä ja tieteellistä asiantuntemusta komissiolle ja jäsenvaltioille. ECDC huolehtii myös kausi-influenssan seurantaa varten perustetun verkoston toiminnasta yhteisön verkoston piiriin Euroopan parlamentin ja neuvoston päätöksen N:o 2119/98/EY mukaisesti asteittain otettavista tartuntataudeista 22 päivänä joulukuuta 1999 tehdyn komission päätöksen 2000/96/EY (2) mukaisesti. ECDC:n olisi siten autettava jäsenvaltioita tarjoamaan kausi-influenssarokotuksia koskevaa tieteellistä asiantuntemusta.
(11)
Tavoitteena oleva WHO:n suosittelema 75 prosentin rokotuskattavuus vanhemmissa ikäryhmissä on kausi-influenssarokotusten osalta selkeästi helpompi saavuttaa Euroopan unionin tasolla toteutettavalla yhtenäisellä toiminnalla,
ON ANTANUT TÄMÄN SUOSITUKSEN:
1.
Jäsenvaltioita kannustetaan hyväksymään ja panemaan täytäntöön tilanteen mukaan kansallisia, alueellisia tai paikallisia toimintasuunnitelmia tai -politiikkoja, joiden tavoitteena on kausi-influenssarokotusten kattavuuden parantaminen, jotta saavutettaisiin mahdollisimman pian, mieluiten talvikauteen 2014–2015 mennessä, 75 prosentin rokotuskattavuus ”vanhemmissa ikäryhmissä” ja mahdollisuuksien mukaan myös muissa 2 kohdan a alakohdassa tarkoitetuissa riskiryhmissä, ellei sitä ole jo saavutettu. Jäsenvaltioita kannustetaan parantamaan rokotuskattavuutta myös terveydenhuollon työntekijöiden piirissä.
Toimintasuunnitelmissa tai -politiikoissa olisi otettava huomioon kansallisella tasolla todetut puutteet ja organisoitava 2 kohdan b ja c alakohdassa tarkoitetut toiminnot.
2.
Jäsenvaltioita kannustetaan 1 kohdassa tarkoitettujen toimintasuunnitelmien ja -politiikkojen puitteissa
a)
ottamaan huomioon ECDC:n antamassa ohjeistuksessa olevat ”vanhempien ikäryhmien” ja ”riskiryhmien” määritelmät;
b)
mittaamaan rokotuskattavuus kaikissa riskiryhmissä ja tutkimaan syitä siihen, miksi jotkut eivät halua ottaa rokotusta;
c)
edistämään kausi-influenssaa ja rokotuksia koskevaa valistusta, koulutusta ja tiedonvaihtoa järjestämällä
i)
tiedotusta terveydenhuollon työntekijöille;
ii)
tiedotusta riskiryhmiin kuuluville henkilöille ja heidän perheilleen influenssaan liittyvistä riskeistä ja sen ennaltaehkäisystä;
iii)
tehokasta tiedotusta rokotuksen ottamisen esteiden poistamiseksi.
3.
Jäsenvaltioita kannustetaan raportoimaan vapaaehtoisesti komissiolle tämän suosituksen täytäntöönpanosta ja erityisesti riskiryhmissä saavutetusta rokotuskattavuudesta.
4.
Komissiota kehotetaan raportoimaan säännöllisesti neuvostolle tämän suosituksen täytäntöönpanosta jäsenvaltioiden toimittamien tietojen perusteella.
5.
Komissiota kehotetaan tukemaan edelleen influenssan tutkimusta tutkimuksen puiteohjelmien kautta.
Tehty Brysselissä 22 päivänä joulukuuta 2009.
Neuvoston puolesta
Puheenjohtaja
A. CARLGREN
(1)  EUVL L 142, 30.4.2004, s. 1.
(2)  EYVL L 28, 3.2.2000, s. 50.

Summary:
Kausi-influenssarokotukset
Kausi-influenssarokotukset
TIIVISTELMÄ ASIAKIRJASTA:
Suositus 2009/1019/EU influenssarokotuksista
SUOSITUKSEN TARKOITUS
              
Sen tavoitteena on kannustaa Euroopan unionin (EU) maita toteuttamaan terveydenhuollon toimenpiteitä kausi-influenssan torjumiseksi.
TÄRKEIMMÄT KOHDAT
Haasteet
Influenssa on tarttuva virusperäinen hengitystieinfektio, jota esiintyy epidemioina talvikuukausien aikana. Se voi aiheuttaa vakavia, jopa kuolemaan johtavia komplikaatioita.
Lievempinä influenssakausina kuolemantapauksia on arviolta keskimäärin kahdeksan 100 000 henkeä kohden. Vakavamman influenssaepidemian yhteydessä määrä voi nousta jopa 44 henkeen.
Influenssaepidemiat saattavat ruuhkauttaa sairaalat ja terveydenhuoltopalvelut. Tämä lisää lääketieteellisten ja muiden resurssien käytöstä aiheutuvia suoria kustannuksia ja tuottavuuden heikkenemisestä ja työstä poissaolosta johtuvia välillisiä kustannuksia.
Rokotteen tehokkuus ja vaikuttavuus
Kausi-influenssaa voidaan hillitä rokotuksilla. Väestön riskiryhmät on rokotettava kausi-influenssaa vastaan. Rokotusten kattavuuden tehokas varmistaminen edellyttää myös rokotetoimituksiin ja rokotteiden antamiseen liittyvien logististen näkökohtien riittävää huomiointia.
On tärkeää toteuttaa toimia EU:n tasolla, jotta estetään vuosien 1918, 1957 ja 1968 kaltaisia pandemioita aiheuttavien uusien influenssaviruskantojen syntyminen.
Kansalliset suunnitelmat ja strategiat
Suosituksessa kannustetaan EU-maita ottamaan käyttöön rokotusten kattavuutta koskeva kansallinen suunnitelma tai strategia.
Tavoitteena oli saavuttaa 75 prosentin rokotuskattavuus riskiryhmiin kuuluvassa väestössä, mieluiten talveen 2014–2015 mennessä. Riskiryhmät määriteltiin Euroopan tautien ehkäisy- ja valvontakeskuksen (ECDC) ohjeissa.
EU-maita kannustetaan raportoimaan vapaaehtoisesti Euroopan komissiolle suosituksen täytäntöönpanosta ja erityisesti riskiryhmissä saavutetusta rokotuskattavuudesta.
Lisäksi niitä kehotetaan toteuttamaan terveydenhuollon ammattihenkilöille ja riskiryhmiin kuuluville henkilöille sekä heidän perheenjäsenilleen suunnattuja tiedotuskampanjoita.
Komissiota kehotetaan raportoimaan neuvostolle määräajoin tämän suosituksen täytäntöönpanosta EU-mailta saatujen tietojen perusteella.
Arviointi
ECDC:n vuonna 2015 julkaiseman raportin mukaan kaikkien EU-maiden saattaa olla tarpeen tarkastella uudelleen menettelytapojaan kerätäkseen kattavammat ja tarkemmat tiedot kausi-influenssarokotusten kattavuudesta kohdeväestön osalta.
Siinä kehotetaan niitä EU-maita, jotka eivät seuraa rokotuskattavuutta ikääntyneiden ryhmissä, ottamaan käyttöön tällaisia seurantajärjestelmiä, jotta kansanterveysjärjestöt pysyvät ajan tasalla niiden edistymisestä ja tunnistavat kansallisten ja EU:n tavoitteiden saavuttamisen tiellä olevat esteet.
Raportissa todetaan, että yhä useammat maat ovat pystyneet antamaan tietoa esimerkiksi terveydenhuoltohenkilöstön ja raskaana olevien rokotuskattavuudesta, ja annetaan suosituksia korkeamman rokotuskattavuuden saavuttamiseksi ja seurannan tehostamiseksi tulevaisuudessa.
Vuonna 2015 komissio järjesti aiheesta korkean tason kuulemisen, jossa painotettiin tautienehkäisyn kasvavaa merkitystä terveydenhuoltomenojen osalta.
TAUSTAA
              
Lisätietoja:
Rokotuksia koskeva Euroopan komission verkkosivusto.
ASIAKIRJA
            
Neuvoston suositus 2009/1019/EU, annettu 22 päivänä joulukuuta 2009, kausi-influenssarokotuksista (EUVL L 348, 29.12.2009, s. 71–72)
Viimeisin päivitys: 30.01.2017